Dustin Hoffman

**Dustin Lee Hoffman** (* 8. August 1937 in Los Angeles) is en US-amerikaansch Schauspeler.

Mit de Film *[[The Graduate]]* (hoochdüütsch *Die Reifeprüfung*) is he bekannt wurrn und hett nahst noch twee Oscars för de Filme *[[Kramer vs. Kramer]]* un *[[Rainman]]* kregen. Ok een paar Oscar-Nomineeren hett he noch kregen. He is bekannt dorför, dat he sück immer ganz akrat up sien Rullen vörbereiten deiht.

## Biografie
Dustin Hoffman is de Söhn vun Öllern, de geern in’t Kino güngen, un em ne den Kinostar ut de Stummfilmtiet, Dustin Farnum nöömt hebbt. Sien Vadder hett as Utstatter för verscheden Hollywood-Studios arbeidt. Sien Broder hett 1939 en lütte Rull in den Filmklassiker *[[Mr. Smith Goes to Washington]]* vun Frank Capra speelt. Hoffman segg över sien Öllernhuus, dat he keen würklich gode Kindheit hatt harr.

An sik harr Hoffman vör, Pianist to warrn un hett dorför an’t *Santa Monica City College* Musik studeert. Man, sien Utbilln hett he 1956 afbroken un an de Steed Schauspeelünnericht an’t *Pasadena Playhouse* nahmen. Later segg he, dat he mit Schauspeel anfungen harr, vun wegen, dat he dor Deerns drapen künn. An’t Pasadena Playhouse is Hoffman op Gene Hackman drapen, vun den he siet de Tiet ’n goden Fründ is. 1958 is Hoffman na New York City ümtogen, woneem he sien Schauspeelstudium an’t beropen Actors Studio wietermaakt hett. En Tiet lang hett he sik mit Gene Hackman un Robert Duvall en Wahnung deelt. All dree Schauspelers harrn to de Tiet grode Problemen dormit, Rullen to kriegen. Bit in’t Öller vun 31 Johren hett Hoffman ünner de offiziellen Armotsgrenz leevt, meen he sülvst.

Sien eerste Theater-Rull hett Hoffman in *Yes Is For a Very Young Man* kregen. An’n Broadway speel he 1961 to’n eersten mol in *A Cook for Mr. General*. 1966 kreeg he för sien Speel in *Journey of the Fifth Horse* den Obie-Award, för *Farce, Eh?* den *Theatre World Award* un den Drama Desk Award. He kreeg denn ok lüttere Feernsehrullen un harr 1967 sien eerste Rull in Hollywood. In’t glieke Johr harr he mit sien tweeten Film *The Graduate* al sien internatschonalen Dörbrook.

Vun 1969 bit 1980 weer Dustin Hoffman mit de Dansersche Anne Byrne verheiraadt, mit de he twee Kinner hett. Al twee Weken na jemehr Scheden hett he de 17 Johr jüngere Afkaatsche Lisa Gottsegen heiraadt. De beiden hebbt veer Kinner. Veer vun Hoffmans söss Kinner arbeidt ok as Schauspelers. Hoffman leevt privat teemlich torüchtogen un is in de Yellow Press kuum to finnen. He is bekannt för sien linksliberalen politischen Ansichten un ööv apen Kritik an de Bush-Regeren.

## Filmografie (Utwahl)

## Filmpriesen (Utwahl)
Dat Dustin Hoffman to de spoodrieksten un besten Schauspelers in’t Filmgewarf tellt, warrt dör de grode Tall vun Priesen un Utteken düütlich, mit de he ehrt worrn is. Bit hüüt hett he 42 Filmpriesen wunnen un weer noch för 23 wietere Priesen vörslahn. Allen för den Oscar weer söven mol nomineert. Uttekent worrn is he ünner annern:
* 1969: mit den *[[BAFTA Award]]* in de Kategorie *Veelverprekenst Needorsteller* för *The Graduate*.
* 1970: mit den *[[BAFTA Award]]* in de Kategorie *Best Dorsteller* för *John and Mary*.
* 1977: mit den *[[David di Donatello Filmpries]]* in de Kategorie *Best utlännsch Dorsteller* för *Marathon Man*.
* 1980: mit den *[[Oscar]]* in de Kategorie *[[Oscar/Best Hööftdorsteller|Best Hööftdorsteller]]* för *Kramer vs. Kramer*.
* 1980: mit den *[[David di Donatello Filmpries]]* in de Kategorie *Best utlännsch Dorsteller* för *Kramer vs. Kramer*.
* 1980: mit den *[[NSFC Award]]* in de Kategorie *Best Dorsteller* för *Kramer vs. Kramer*.
* 1983: mit den *[[BSFC Award]]* in de Kategorie *Best Dorsteller* för *Tootsie*.
* 1984: mit den *[[BAFTA Award]]* in de Kategorie *Best Dorsteller* för *Tootsie*.
* 1986: mit den *[[Emmy]]* in de Kategorie *Rutragen Dorsteller in en Minireeg oder Special* för *Death of a Salesman*.
* 1986: mit den *[[Golden Globe]]* in de Kategorie *[[Golden Globe Award/Best Hööftdorsteller – Mini-Serie oder TV-Film|Best Hööftdorsteller – Mini-Serie oder TV-Film]]* för *Death of a Salesman*.
* 1989: mit den *[[Golden Globe]]* in de Kategorie *[[Golden Globe Award/Best Hööftdorsteller – Drama|Best Hööftdorsteller – Drama]]* för *Rain Man*.
* 1989: mit den *Ehren-[[Gollen Boor]]* vun de *[[Internatschonale Filmfestspele Berlin|Berlinale]]*.
* 1989: mit den *[[Oscar]]* in de Kategorie *[[Oscar/Best Hööftdorsteller|Best Hööftdorsteller]]* för *Rain Man*.
* 1996: mit den *[[Golden Lööw]] för’t Levenswark* vun de *[[Filmfestspelen vun Venedig]]*.
* 1997: mit den *[[Cecil B. DeMille Award]]*.
* 1997: mit den *[[Britannia Award]]* in de Kategorie *Exzellenz in’n Film*.
* 1999: mit den *Life Achievement Award* vun’t *American Film Institute*.
* 2003: mit den *Lifetime Achievement Award* vun de *[[Empire Awards]]*.
* 2006: mit den *Career Achievement Award* vun’t *[[Chicago International Film Festival]]*.
* 2003: mit de *[[Golden Kamera]] för’t Levenswark* in de Kategorie *Film*.

## Borns


## Weblenken